## Pravilnik o uvjetima i načinu stjecanja te provjere znanja o zaštiti od otrova

### NN 62/1999 (18.6.1999.), Pravilnik o uvjetima i načinu stjecanja te provjere znanja o zaštiti od otrova

# **MINISTARSTVO ZDRAVSTVA**

Na temelju članka 32. stavka 3. Zakona o otrovima ("Narodne novine",
broj 27/99) ministar zdravstva donosi

## **PRAVILNIK**

### **O UVJETIMA I NAČINU STJECANJA TE PROVJERE ZNANJA O ZAŠTITI OD OTROVA**

Članak 1.

Ovim Pravilnikom utvrđuju se uvjeti i način stjecanja te provjere znanja
o zaštiti od otrova za djelatnike prije početka rada s otrovima te dodatno
stjecanje znanja djelatnika o zaštiti od otrova tijekom rada.

Članak 2.

Stručno osposobljavanje za rad s otrovima i o zaštiti od otrova obavlja
Hrvatski zavod za toksikologiju.

Članak 3.

Sve pravne osobe koje se bave djelatnošću proizvodnje, uvoza, izvoza,
nabave, prijevoza, uporabe, prometa i zbrinjavanja otrova obvezne su zapošljavati
na radnom mjestu na kojem se radi s otrovom djelatnike koji su stekli znanja
o zaštiti od otrova.

Članak 4.

Djelatnici koji rukuju s otrovima stječu znanja o zaštiti od otrova
na tečajevima i to za neposredne izvršitelje poslova s otrovima Skupine
III, za neposredne izvršitelje poslova koji rukuju s otrovima Skupine I
i II te za odgovorne osobe u pravnim osobama i odgovorne osobe zaposlene
kod fizičkih osoba.

Troškove stjecanja i provjere znanja snosi pravna osoba u kojoj je djelatnik
zaposlen ili fizička osoba koja se prijavi samostalno na tečaj.

Članak 5.

Osobe iz članka 3. ovog Pravilnika pohađaju tečaj po osnovnom programu
prije početka rada, a po proširenom programu tijekom obavljanja određenih
poslova odnosno djelatnosti s otrovima.

Pohađanje tečaja po proširenom programu obvezna je osigurati pravna
osoba tako da svake pete godine od posljednje provjere znanja upućuje djelatnike
na tečajeve po proširenom programu, a u svrhu unapređenja uvjeta rada u
proizvodnji, prometu i korištenju otrova.

Članak 6.

Tečaj za djelatnike koji rukuju sa Skupinom III otrova održava se u
grupama do 50 polaznika u trajanju od najmanje 4 sata teoretske nastave.

Tečaj za djelatnike koji rukuju sa Skupinama I i II otrova po osnovnom
programu održava se u grupama do 30 polaznika, u trajanju od najmanje 6
sati teoretske nastave.

Tečaj za odgovorne osobe po osnovnom programu održava se u grupama do
25 polaznika, u trajanju od najmanje 10 sati teoretske nastave.

Članak 7.

Za svaku grupu polaznika tečajeva mora se voditi očevidnik sa sljedećim
podacima:

1. prezime, očevo ime i ime polaznika tečaja,

2. nadnevak, mjesto i država rođenja,

3. broj osobne iskaznice i naziv tijela državne uprave koje ju je izdalo,

4. podaci o školskoj spremi i poslodavcu (naziv pravne ili fizičke osobe
te radnog mjesta),

5. naziv tečaja,

6. podatak o prisutnosti polaznika tečaja.

Članak 8.

Program stjecanja znanja prije početka rada s otrovima za djelatnike
koji rade s otrovima obuhvaća:

1. Opće podatke o otrovima, njihovim štetnim učincima, značaju i važnosti
razvrstavanja otrova u skupine, značenju simbola i oznaka te pisanih uputa
o otrovima, potrebe stalnog liječničkog nadzora i drugim općim znanjima
iz toksikologije.

2. Puteve ulaska otrova u organizam čovjeka i čimbenicima koji utječu
na opseg i brzinu procesa apsorpcije.

3. Načine zaštite od ulaska otrova u organizam odnosno od njihovih lokalnih
djelovanja.

4. Mjere dekontaminacije, pružanja samopomoći i neodgodive prve pomoći
te podaci koje valja dostaviti liječniku pri odvođenju izložene osobe u
zdravstvenu ustanovu.

5. Obveze i prava djelatnika na temelju Zakona o otrovima, Zakona o
prijevozu opasnih tvari, Zakona o zaštiti okoliša te podzakonskih akata
donesenih na temelju navedenih zakona.

Članak 9.

Program stjecanja znanja od otrova za odgovorne osobe u pravnoj osobi
obuhvaća:

1. Program iz članka 8. ovog Pravilnika i

2. Posebne podatke o toksikokinetici, akutnim i kroničnim učincima,
mjerama zaštite te sprječavanju nesreća s otrovima.

Članak 10.

Dodatno stjecanje znanja obavlja se barem svakih pet godina za djelatnike
koji rukuju otrovima, a za odgovorne djelatnike još i u slučaju proširenja
odgovornosti na nove otrove, koji nisu bili obuhvaćeni prethodnim stjecanjem
znanja.

Članak 11.

Provjera znanja o zaštiti od otrova može se obaviti najranije sedam
dana po završetku tečaja.

Provjeri znanja može pristupiti samo onaj polaznik tečaja koji je redovito
pohađao nastavu po osnovnom, odnosno dodatnom programu.

Članak 12.

Provjera znanja o zaštiti od otrova obavlja se pisanim testom.

U tijeku provjere znanja vodi se zapisnik, na obrascu koji je sastavni
dio ovog Pravilnika (prilog 1.).

Zapisnik o provjeri znanja kao i druga dokumentacija u svezi održavanja
tečajeva čuva se u Hrvatskom zavodu za toksikologiju.

Članak 13.

Smatra se da je ispitanik uspješno položio ispit iz članka 12. ovoga
Pravilnika ako je točno odgovorio na 50% ili više ispitnih pitanja.

Članak 14.

Ispitno povjerenstvo sastavljeno od ispitivača, njegova zamjenika i
tajnika ispita imenuje ravnatelj Hrvatskog zavoda za toksikologiju.

Članak 15.

Ako ispitanik nije riješio uspješno test iz članka 12. ovoga Pravilnika,
može mu se omogućiti još jedno polaganje ispita uz posebno plaćanje troškova
dodatnog ispita, a ako tada ne uspije položiti, mora ponovo pohađati tečaj.

Članak 16.

Polazniku tečaja koji je postigao uspjeh na provjeri znanja izdaje se
potvrda, a kopija potvrde dostavlja se pravnoj odnosno fizičkoj osobi koja
je djelatnika uputila na tečaj.

Potvrda o provjeri znanja izdaje se na obrascu koji je sastavni dio
ovog Pravilnika (prilog 2.).

Članak 17.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-01/99-01/0070
Urbroj: 534-02-30-99-0001
Zagreb, 14. lipnja 1999.

Ministar zdravstva
**prof. dr. sc. Željko Reiner,** v. r.

*Prilog 1.*

```

ZAPISNIK

ispitne komisije _______________________________

(naziv zdravstvene ustanove)

o provjeri znanja stečenih na tečaju o zaštiti od otrova za osobe
koje rade u proizvodnji, prometu i korištenju otrova po osnovnom -
proširenom programu.

Provjera znanja provedena je dana ___________. Pristupili su sljedeći
kandidati:

_____________________________________________________________________
Prezime 	datum i mjesto 	  zaposlen kod 	  na poslo-
     ime            rođenja     (naziv i adresa)   vima       uspjeh

_____________________________________________________________________

1.
_____________________________________________________________________

2.
_____________________________________________________________________

3.
_____________________________________________________________________

4.
_____________________________________________________________________

5.
_____________________________________________________________________

6.
_____________________________________________________________________

7.
_____________________________________________________________________

8.
_____________________________________________________________________

9.
_____________________________________________________________________

10.
_____________________________________________________________________

Potpis članova komisije:

```

*Prilog 2.*

```

REPUBLIKA HRVATSKA
HRVATSKI ZAVOD
ZA TOKSIKOLOGIJU

Broj __________________
     (broj evidencije)

Na temelju članka 16. Stavka 1. Pravilnika o uvjetima i

načinu stjecanja te provjere znanja o zaštiti od otrova ("Narodne
novine" broj 62/99 )

HRVATSKI ZAVOD ZA TOKSIKOLOGIJU

izdaje

POTVRDU

 __________________________ rođen-a  __________________________
  (prezime, ime oca i ime)            (dan, mjesec, godina)

 _________________________ pohađao-la je tečaj za stjecanje osnovnog
   (mjesto, država)

znanja o zaštiti od otrova po osnovnom - proširenom programu

od __________ do __________ s ukupnim brojem sati __________ i

dana _____________ 19___ godine pred ispitnom komisijom

________________________________________________ dokazao-la da je

stekao-la potrebno znanje za obavljanje poslova _____________

_____________________________________________________________

U __________________ dana _____ 19____

Ispitivač: 				Ravnatelj Zavoda:

________________ 			________________
```

Pravilnik, NN 62/1999-1157